শুরু হয়ে গেলো তোত্তো-চানের নতুন স্কুল। এই স্কুলটা সবদিক থেকেই আগের স্কুল থেকে কেমন আলাদা। মাত্র ৫০ জন ছাত্রছাত্রী। নিজেরাই নিজেদের চেয়ার-টেবিল সাজিয়ে নিচ্ছে খাবার আগে আর টিফিন বক্স খুলে বের করছে ‘সাগর থেকে পাহাড় থেকে’ আনা খাবার। সে আবার কী? তোত্তোর তর সইছিলো না। পরদিন স্কুলে পৌঁছেই সে চলে গেলো তার নতুন ক্লাসরুমে। রেলগাড়ির কামরাটা দেখেই আনন্দে বুক ধুকপুক করছিল। যদিও সে জানতো কামরাগুলো স্থির তবু তার মনে হতে লাগলো ট্রেনটা যেন চলছে (হাওয়ায় গাছের ফুল পাতা নড়তে দেখে এমন মনে হচ্ছিলো)।সবকিছু স্বপ্নের মতো, আনন্দে গান গেয়ে উঠলো তোত্তো-চান। একটু পর অন্য ছেলেমেয়েরা আসতে শুরু করলো। যার যেখানে, যার পাশে খুশি বসে পড়লো। মোট নয়জন মিলে শুরু হলো তোমোই গাকুয়েনের ক্লাস ওয়ান। আসলে রেলগাড়িতে চেপে ওরা পৃথিবী ভ্রমণে বেরিয়েছিল। শুধু রেলগাড়ির কামরায় ক্লাসরুম বা ইচ্ছেমতো বসবার ব্যবস্থা নয়, তোমোই গাকুয়েনের পাঠদান পদ্ধতিও ছিল স্বতন্ত্র। দিনের শুরুতেই দিদিমণি বা মাস্টারমশাই ছেলেমেয়েদের সেদিনকার কাজের পরিকল্পনাটা বলে দিতেন (মানে সারাদিন কী কী কাজ করা হবে, যা যা শেখা হবে তার একটা তালিকা)। তারপর যার যার পছন্দের বিষয় দিয়ে কাজের শুরু হতো।। ফলে কেউ শুরু করতো অঙ্ক দিয়ে, কেউ-বা ইতিহাস, আবার এই সক্কালবেলাতেই কারো পছন্দ বিজ্ঞান গবেষণা অথবা রচনা লেখা। সবগুলোই সমান গুরুত্বর্পূণ বিষয়, কেবল ভালোলাগাগুলো ভিন্ন ভিন্ন। পছন্দের বিষয় দিয়ে যখন দিনের শুরু হয় তখন মনটা বেশ ফুরফুরে থাকে, তাই না? তাই অপছন্দের কাজগুলিও দিনের কোনো একসময় ঠিকই করা হয়ে যেতো্ । এভাবে পড়ানোর উদ্দেশ্য ছিলো, ছেলেমেয়েরা যত উচুঁ ক্লাসে যাবে শিক্ষক-শিক্ষিকারা ততই স্পষ্টভাবে বুঝতে পারবেন ছাত্রছাত্রীদের আগ্রহ এবং কোন বিষয়ে কে বেশি ভালো করছে। প্রত্যেকের মন বুঝে ওদের বেশিষ্ট্যগুলো ধরতে চাইতেন তোমোই গাকুয়েনের শিক্ষক-শিক্ষিকারা। (এমন কোনো স্কুল কি সত্যি ছিল? আমরা কেনো খুঁজে পেলাম না এমন একটা স্কুল?)